An gomihan (Artocarpus sericicarpus, Jarret; Ingles, monkey-jackfruit), na inaapod man gomian/gumihan, sarong nagkakahoy na tinanom sakop kan pamilya Moraceae. Natural na tubo sa Borneo, Sulawesi asin sa Filipinas, ini nalangkaw abot 120 na pye. An saiyang prutas, na naabot 20 sentimetro (8 pul.) an pagkadakula, nataong mga kunab na puti, malumoy, mamulotpulot pero naghahalnas, mahamot asin may pambihirang hamis asin namit. An bunga mismo bilogon, patos nin malomhok na ""buhok"" asin kun ini hinog na, nagkokolor malamulaw, o buru-bulawan. Ini totoo nagtutubo man na layas sa mga kadlagan, asin sa natad nataong mahiwas na limpoy, pakinabang na gayo kun mainit o masaldang. An mga dahon kaini nakaagid sa ogob saka sa rimas.